Nombroses projeccions fetes per diversos organismes internacionals apunten que la Mediterrània serà una de les regions del planeta més vulnerables al canvi ambiental global.
Aquest fenomen, que té en compte els efectes del canvi climàtic, de l'explotació dels recursos naturals i dels canvis d'usos del sòl, afectarà la disponibilitat d'aigua.
Això pot afectar des del funcionament dels ecosistemes naturals o l'agricultura, fins a les pròpies masses d'aigua o les activitats socials i econòmiques.
En aquest context, el passat dia 23 de març és va presentar a l'Auditori de la Pedrera el projecte ACCUA que a continuació s'exposa.
El projecte ACCUA ha avaluat la vulnerabilitat territorial al canvi global en tres conques representatives de la franja litoral catalana: el Fluvià, la Tordera i el Siurana.
D'acord amb les vulnerabilitats identificades, el projecte ha inclòs un seguit de propostes d'actuació per adaptar aquests sistemes als impactes del canvi global i minimitzar-ne els efectes negatius.
Les mesures d'adaptació van adreçades als gestors dels territori i dels recursos naturals, des de l'Administració implicada a escala regional i local fins a cooperatives agrícoles i propietaris forestals.
El canvi global és la suma dels efectes del canvi climàtic i les implicacions derivades dels canvis d'usos del sòl.
Així, el projecte s'ha centrat en aquests canvis fent un especial èmfasi en les repercussions que tindran sobre la disponibilitat d'aigua.
La disminució de la disponibilitat d'aigua en el futur serà rellevant, com s'espera en gran part de la conca mediterrània, però amb sensibilitats diferencials en cadascuna de les àrees d'estudi i en els diferents àmbits estudiats (masses d'aigua, boscos, agricultura, usos urbans, etc).
Així, a les conques més humides, especialment a les seves capçaleres, és on es detecten els efectes més importants.
A la conca del Siurana, les pressions climàtiques poden ser amplificades especialment pels canvis d'usos del sòl.
Els boscos són l'àmbit que es presenta potencialment més vulnerable, ja sigui per l'augment de l'estrès hídric, pels canvis en la idoneïtat bioclimàtica de les espècies o pel creixent risc d'incendi.
L'agricultura pot estar afectada si no s'adapten els conreus a les noves necessitats, sobretot en aspectes relacionats amb la fenologia i l'eficiència en l'ús de l'aigua.
En general, els resultats apunten cap a canvis graduals a curt termini (10-15 anys vinents) que s'acceleren a mig-llarg termini, tot i l'elevada incertesa en la irrupció d'eventuals episodis extrems que poden interferir aquestes tendències.
En aquesta finestra temporal és on s'han de prioritzar les mesures d'adaptació proposades.
Mesures d'adaptació: impulsar-les avui pot ajudar a esmorteir els efectes adversos del canvi.
El projecte ACCUA, de tres anys de durada (2008-2011), ha comptat amb el finançament de l'Obra Social de CatalunyaCaixa i amb la participació de quatre grups de recerca coordinats pel CREAF Centre de Recerca Ecològica i Aplicacions Forestals: GHS/UPC Grup d'Hidrologia Subterrània de la Universitat Politècnica de Catalunya; ETC/LUSI (EEA) European Topic Centre / Land Use and Spatial Information.
European Environment Agency; IRTA Institut de Recerca i Tecnologia Agroalimentàries.
El projecte va néixer l'any 2008 amb un doble objectiu: avaluar la vulnerabilitat del territori català davant els principals efectes del canvi global relacionats amb la disponibilitat d'aigua dolça, i determinar les mesures d'adaptació més recomanables per respondre a aquesta vulnerabilitat i minimitzar-ne les conseqüències negatives.
Els resultats i les conclusions del projecte es recullen ara en aquest document amb el propòsit de fer-ne la màxima difusió possible entre els gestors del territori i dels recursos naturals, que inclou des de les administracions implicades a escala regional i local fins a les cooperatives agrícoles i els propietaris forestals.
Malgrat la referència específica al canvi climàtic que duen el nom i l'acrònim del projecte, ACCUA ha ampliat l'avaluació als efectes del canvi global (també anomenat, canvi ambiental global), que és la suma dels efectes del canvi climàtic i de les implicacions derivades de l'explotació dels recursos naturals i els canvis d'usos del sòl.
Per centrar l'estudi sobre la disponibilitat d'aigua dolça, s'ha fet servir una metodologia innovadora en aquest tipus de treballs: la integració de bases de dades molt diferents (climàtiques, ecològiques, econòmiques, socials, etc.) abordant el problema des d'una escala molt local.
Així, l'estudi s'ha concretat en tres conques representatives de la franja litoral catalana: la del Fluvià, la de la Tordera i la del Siurana.
Els resultats indiquen que en el futur hi haurà una disminució important de la disponibilitat d'aigua, en concordança amb el què s'espera que passi a gran part de la conca mediterrània, considerada en conjunt.
Aquesta disminució, però, serà diferent en cadascuna de les tres conques estudiades i per cadascun dels àmbits de l'estudi (masses d'aigua, boscos, agricultura, usos urbans, etc).
A les conques més humides (Fluvià i Tordera) és on es detecta que es patiran els efectes negatius més importants, especialment a les capçaleres.
A la conca del Siurana, malgrat ser més àrida, els efectes podran ser també importants perquè es poden ser amplificats pels canvis d'usos del sòl.
Els boscos són l'àmbit que es presenta potencialment més vulnerable, bé per la disminució d'aigua disponible al terra (estrès hídric), bé perquè canvien les condicions ideals de vida en els llocs on es troba cada espècie (idoneïtat bioclimàtica), o bé perquè el risc d'incendi serà cada vegada més alt.
L' agricultura pot estar afectada si no s'adapten els conreus a les noves necessitats, sobretot pel que fa a l'avançament o l'endarreriment d'alguns processos del cicle anual de les plantes (processos fenològics), com ara la floració, la pol·linització o la fructificació, i pel que fa a l'eficiència en l'ús de l'aigua.
En general, els resultats apunten cap a canvis graduals a curt termini (per als propers 10 o 15 anys) que s'acceleraran a mitjà i llarg termini, tot i que poden aparèixer eventualment episodis extrems, com ara onades de calor intens o eixuts de gran severitat, que poden interferir en aquests canvis.
Per aquest motiu, cal prioritzar les mesures d'adaptació que es proposen a ACCUA, sobretot, pel que fa a mesures a mitjà i llarg termini.
Impulsar-les avui pot ajudar a amortir els efectes adversos del canvi global.
Els dos objectius principals d'ACCUA han estat:
Avaluar la vulnerabilitat del territori litoral català davant els principals efectes del canvi global relacionats amb la disponibilitat d'aigua dolça.
Determinar les mesures d'adaptació més recomanables per respondre a aquesta vulnerabilitat i minimitzar-ne les conseqüències negatives.
Per assolir-los, ACCUA es va plantejar aplicar les previsions de canvi climàtic fetes d'acord amb els informes del Grup Intergovernamental d'Experts sobre el Canvi Climàtic (IPCC) sobre el conjunt de la conca mediterrània, a una escala molt més local i detallada.
Per fer-ho ha estat necessari incorporar, en el canvi d'escala, el nombre més gran possible de condicionaments que puguin afectar o modificar aquestes projeccions generals.
Aquests condicionaments no són només climàtics i ambientals, sinó també socioeconòmics i demogràfics, els quals determinen, entre altres coses, la demanda present i futura d'aigua.
El resultat és una metodologia innovadora, que combina bases de dades molt diferents (climàtiques, ecològiques, econòmiques, socials, etc.) i les integra a una escala del territori petita, sobre la qual és possible identificar vulnerabilitats concretes i proposar mesures d'adaptació ben dirigides.
Bona part dels mètodes i de la informació de base encara no s'havien considerat en altres estudis previs sobre canvi climàtic a Catalunya, i mai no s'havien utilitzat a una escala tan local.
Per delimitar els objectius, es van escollir tres conques hidrogràfiques del litoral català i es va definir un primer horitzó temporal de vint-i-cinc anys (2006-2030), sobre les quals fer les previsions corresponents.
La metodologia ha estat la mateixa en les tres conques estudiades:
Primer, s'ha fet una anàlisi de la situació i de les tendències històriques de cada conca.
Després, s'han plantejat quatre possibles escenaris de futur d'acord amb la combinació de dos escenaris climàtics globals (l'un preveu un increment de temperatura més alt que l'altre) i dos escenaris socioeconòmics locals (un que preveu mesures d'adaptació i canvis en el comportament social per lluitar contra el canvi global, i l'altre que no preveu cap d'aquestes mesures).
Finalment, s'ha combinat tota la informació disponible de cada variable i de cada conca i se n'han extret les conclusions oportunes.
Segons els escenaris climàtics i socioeconòmics, s'han elaborat escenaris combinats, que representen un gradient d'intensitat de l'efecte del canvi global.
Totes les previsions d'ACCUA sobre la disponibilitat d'aigua dolça i els efectes que se'n deriven sobre els diferents àmbits estudiats (boscos, conreus, masses d'aigua, etc.) s'han fet sobre la base d' aquests escenaris combinats.
Aquests són els resultats més rellevants derivats de l'anàlisi de pressions, impactes i vulnerabilitats que s'ha fet en ACCUA:
Efectes sobre les masses d'aigua i el territori
Tot i que els efectes sobre la població d'aquestes pressions, impactes i vulnerabilitats no han estat objecte directe d'estudi al projecte ACCUA, se'n poden preveure alguns d'evidents, d'acord amb les projeccions climàtiques:
Per tal de resumir l'anàlisi de les vulnerabilitats detectades a cada conca i àmbit d'estudi i suggerir-ne opcions d'adaptació, s'han dissenyat unes fitxes de resum que preveuen els apartats següents:
Aquestes fitxes pretenen ser un instrument senzill però complet que pugui ajudar a prendre les decisions correctes i oportunes a l'hora de gestionar el territori de les conques estudiades, i també pretenen ser font d'informació bàsica de referència per als gestors del territori i dels recursos naturals d'arreu del país, que inclou des de les administracions implicades a escala regional i local fins a les cooperatives agrícoles i els propietaris forestals.
Adreça electrònica per a més informació
Aquí us ensenyem la part de la fitxa de la conca del Fluvià referent als boscos.
Per saber-ne més, podeu trobar la informació completa de cadascuna de les conques amb els diferent àmbits d'estudi a l'adreça electrònica següent:
Gestió i planificació de l'aigua per a un ús sostenible